
Fusjonsprosessen - programerklæring

	Utvalg
	Møtedato
	Saksnr

	Høgskolestyret
	
	42/06


Forslag til vedtak:

1. Programerklæringen for fusjonsprosessen vedtas.

2. Styret ber direktøren utarbeide et høringsnotat med bakgrunn i programerklæringen som sendes ut på bred høring i organisasjonen. 

3. Endelig fusjonsplan legges fram for styret i novembermøte. 

--- slutt på innstilling ---

BAKGRUNN

Denne styresaken bygger på følgende tidligere behandlinger i styret sist år:

· Styresak 12/06 - Status i forhold til samarbeidet mellom Universitetet i Tromsø og Høgskolen i Tromsø, februar 2006
· Protokoll fra felles styreseminar mellom universitetsstyret og høgskolestyret, mars 2006

· Styresak 28/06 – Status for arbeidet med fusjonsplanen mellom UiTø og HiTø, april 2006
· Styresak 38/06 - Fusjonsprosessen – bakgrunnsdokument for det videre arbeidet, juni 2006
I sak 38/06 (8.6.06) fikk høgskoledirektøren fullmakt av styret til å jobbe videre i tråd med fastsatt tidsplan. I etterkant av at høgskolestyret behandlet bakgrunnsdokumentet, behandlet universitetsstyret en tilsvarende sak (22.6.06). Universitetsstyret fattet følgende vedtak: 

1. ”Prosessen fram mot en fusjon fortsetter i tråd med integrasjonsmodellen beskrevet i saksdokumentet. 

2. Under forutsetning av at de to institusjonene er enige, utarbeides det innen september 2006 en felles programerklæring som uttrykker visjoner og forventninger til en sammenslått institusjon. 

3. Programerklæringen behandles på styremøte i september og sendes deretter ut på en bred høring, med sikte på endelig vedtak i november.” 

Høgskolestyrets medlemmer ble orientert om universitetsstyrets vedtak i egen e-post 25.6.06, hvor direktøren også signaliserte at høgskolens ledelse ønsket å følge universitetets plan om utarbeidelse av en programerklæring. På denne bakgrunn har høgskoleledelsen sammen med universitetsledelsen utarbeidet forslag til felles programerklæring. 

ET NYTT UNIVERSITET I NORD

Likelydende programerklæringer legges fram for både universitetsstyret og høgskolestyret til behandling: 

FELLES PROGRAMERKLÆRING  

Bakgrunn

De ytre rammebetingelsene for universiteter og høgskoler er endret bl a gjennom felles lov om styring, ledelse og organisering. I tillegg er konkurransen om studenter og forskningsmidler betydelig skjerpet, og både Universitetet i Tromsø og Høgskolen i Tromsø står her overfor betydelige utfordringer. Internasjonalt finnes det eksempler på institusjoner som har tilsvarende bredde i fagtilbudet som det nye universitetet vil få. 

Hensikt

Det nye universitetet skal frembringe undervisning og forskning på høyt internasjonalt nivå. Institusjonen skal bidra til å formidle resultater fra forskning og utviklingsarbeid, samt være en regional utviklingsaktør i nord. Fusjonsplanene bygger på at disse oppgavene bedre kan ivaretas gjennom en sammenslått og styrket institusjon i konkurransen om studenter, studieplasser, medarbeidere, bevilgninger, forskningsmidler og samfunnets oppmerksomhet. Det nye universitetet vil skape rom for økt institusjonell og strategisk handlekraft og vil være en viktig faktor i utviklingen av nordområdene. Det nye universitetet vil muliggjøre en mer helhetlig, overordnet styring og koordinering av det samlede studietilbudet i Tromsø. Det nye universitetet vil stå sterkere i forhold til regionalpolitiske, nasjonale og internasjonale oppgaver. 

Visjon for fusjonen

Gjennom full integrasjon skal det nye universitetet være et nasjonalt og internasjonalt kraftsenter for kompetanse, utvikling, vekst og nyskapning i nordområdene. 

Mål

Det er et overordet mål å etablere en ny type institusjon, et breddeuniversitet, der grunnforskning og disiplinært forankret utdanning sammen med praksisnær profesjons​utdanning og profesjonsforskning får gode utviklingsvilkår innenfor samme institusjon. 

Kvalitet og relevans skal vektlegges både i utdanningene og i forskning og utviklingsarbeidet.  

Følgende tre områder skal spesielt vektlegges ved etablering av det nye universitetet:

1. Det nye universitetet skal videreutvikle forskningsaktiviteten i eksisterende fagmiljøer på områder med særlig relevans for nordområdene. Utvalgte forskningsmiljøer skal prioriteres og være i den internasjonale forskningsfronten. Det nye universitetet skal ha økt fokus på forskning og utviklingsarbeid innenfor praksis- og profesjonsfeltet, og fagmiljøene skal kunne dra nytte av et større og bredere forskningsmiljø. Det skal legges til rette for et nyskapende miljøer med et vidt spenn i fagkompetansen. 
2. Det nye universitetet skal gi et bredt utdanningstilbud på ulike nivå - så vel tradisjonelle universitetsstudier som yrkes- og profesjonsstudier. Fagporteføljen skal dekke behovene i nordområdene, samtidig som breddeuniversitetets kvaliteter opprettholdes. Det nye universitetet har gode muligheter til å utvikle nye kombinasjoner av studier basert på kompetansen i de to fusjonerte institusjonene, eksempelvis innen teknologi, økonomi, helsefag og kunstfag. 
3. Det nye universitet skal være fremtredende i den nasjonale utviklingen av nordområdene og skal bidra til innovasjon og økt verdiskaping i samhandling med samfunns- og næringslivet. 

VIDERE UTFORDRINGER 

Avklaringer

Før eventuelt endelig vedtak om fusjon kan gjøre i styrene, bør det foretas avklaringer hos eier. Ledelsen ved de to institusjonene har invitert seg til Kunnskapsdepartementets ledelse for å legge fram saken i oktober. Videre må departementet koples inn i arbeidet i forhold til Hovedavtalens § 2 pkt. 2, hvor det heter at saker som berører arbeidssituasjonen til arbeidstakere i flere virksomheter, skal fastsettes egen avtale som regulerer hvordan medbestemmelsen skal utøves. Dette vil bli tatt opp i planlagt møte med Kunnskapsdepartementet. 

Forhold som krever særlig oppmerksomhet i den videre prosessen

I det videre arbeidet er det flere forhold som blir viktig å avklare. Det er forhold av både prinsipiell og praktiske karakter. Nedenfor nevnes noen av de sentrale utfordringene: 

· I visjonen for fusjonen legges det til grunn full integrasjon mellom Universitetet i Tromsø og Høgskolen i Tromsø. Det betyr at vi planmessig og så raskt som mulig smelter sammen de tidligere enhetene til en ny institusjon. I dette ligger store utfordringer og mye arbeid. 

· Den nye institusjonens struktur og organisering bør etter Høgskolens oppfatning settes opp slik at den i størst mulig grad kan ivareta det nye universitetets målsettinger. Dette kan medføre at enkelte strukturelle og organisatoriske trekk ved de gamle institusjonene videreføres, mens andre endres. Videre vil NOKUTs krav til akkreditering bl a være et sentralt element i struktureringen i en overgangsfase. Dette for å sikre tistrekkelig kompetanse innen enkeltmiljøer for å opprettholde kravet til faglig kompetanse på ulike utdanningsnivåer. 

· Fusjonsplanene mellom Universitetet i Tromsø og Høgskolen i Tromsø forutsetter likeverd mellom institusjonene. Dette forutsetter at vi finner mekanismer som verdsetter verdiene ved de to institusjonene like mye, og hvor mangfoldet blir ivaretatt. Det må bl a etableres en felles forståelse for det nye universitetet gjennom en felles visjon, felles strategier og felles mål, og dette må implementeres i det nye universitetet.

· Det nye universitetet vil bestå av et mangfold, både i forhold til undervisning og forskning og utviklingsarbeid. Høgskolen har tidligere frontet at vi i den nye institusjonen må kunne akseptere flere stillingskategorier og at ressurser samordnes slik at stillingskategorier og funksjoner behandles likt uavhengig av tidligere institusjons​​tilhørighet. 

· Fordeling av arbeidstidsressursen for faglige tilsatte er ulik ved de to institusjonene i dag (se styresak 38/06) og Høgskolen ønsker at ressursen skal tildeles på individuelt grunnlag i tråd med føringer i brev av 10.1.05 fra Utdannings- og forsknings​departementet. 

· Ansattes rettigheter og plikter. Det legges til grunn at ingen faste tilsatte ved de to institusjonene skal miste jobben som følge av en eventuell fusjon. 
· Studenter som er gang med utgangingsløp må i varetas slik at de får fullført sine utdanninger innenfor normal studie​progresjon.  Videre må studentene inkluderes i arbeidet og delta i nødvendige grupper. 

· En fusjon mellom de to institusjonene vil medføre en gjennomgang av den totale infrastrukturen og hvorledes denne mest hensiktsmessig kan organiseres i det nye universitetet. Videre må ledelsesnivåer og prinsipper avklares.

· Den eksisterende bygningsmassen må gjennomgås med formål å kunne nyttiggjøre eksisterende arealer på en best mulig måte. Flyttinger og endringer må trolig påregnes. Planer om nybygg må samordnes på en best mulig måte og her er en av utfordringene  bl a knyttet til Høgskolens plan om nybygg for Avdeling for ingeniør- og økonomifag samtidig som det er under planlegging et nytt teknologisk bygg i Breivika. 

· I et så omfattende arbeid som dette kan det ligge en fare i at ressurser og oppmerksomhet blir rettet mot indre prosesser og institusjonenes forhold til omgivelsene kan bli nedprioritert. 

INFORMASJONSPLAN

Kommunikasjon om framdrift i prosessen må prioriteres både eksternt og internt. Det bør etableres gode informasjonskanaler slik at alle berørte (ansatte, studenter og omgivelsene) gis relevant og lik informasjon om prosessen.

Foreløpig planlegges etablering av en felles hjemmeside hvor informasjon om prosessen legges ut fortløpende. Videre planlegges et system hvor ansatte og studenter kan stille spørsmål og komme med innspill til prosessen. Dette forutsetter et tett samarbeid mellom informasjonsenhetene ved de to institusjonene. I denne sammenheng kan det også nevnes at Høgskolen allerede deltar i et felles prosjekt om etablering av ny hjemmeside for institusjonene. 

HØRINGSNOTAT 

Direktøren legger foreløpig til grunn at det skal utarbeides et høringsnotat som tar utgangspunkt i målene i programerklæringen. Utfordringene i høringsrunden vil være knyttet til hvordan vi best kan realisere disse målene og muligheter framover for det nye universitetet. Det forutsettes også at høringsnotatet utarbeides i samarbeid med Universitetet slik at likelydende notat sendes ut på en bred høring parallelt ved de to institusjonene.  

ORGANISERING AV PROSESSEN 

Styret har i budsjettet for 2006 satt av kr 350’ over strategiske midler til bl a arbeid med fusjonsprosessen. Høgskoledirektøren har valgt å styrke administrasjonen med 50% stilling fram til 31.12.06 for å sikre nødvendig administrative ressurser til prosessen. Videre organisering av prosjektet vil bli tatt opp i novembermøte. 

Britt Elin Steinveg

